Stori 3: Namba Wan Man na Meri
NAU yu lukim wanem samting long dispela piksa? Yes, i gat wanpela man na meri i stap. Ol i namba wan man na meri. Husat i wokim tupela? God i wokim tupela. Yu save long nem bilong God? Nem bilong em Jehova. Na nem bilong dispela man na meri em Adam na Iv.
God Jehova i wokim Adam olsem: Em i kisim hap graun na wokim wanpela bodi i gutpela olgeta, em bodi bilong wanpela man. Bihain em i winim win i go insait long nus bilong dispela man, na Adam i kisim laip.
God Jehova i givim wok long Adam. Em i tokim Adam long givim nem long olgeta kain kain animal. Ating Adam i lusim bikpela haptaim liklik long skelim pasin bilong ol animal na bai em inap makim nem i stret long ol. Taim Adam i givim nem long ol animal, em i luksave long wanpela samting. Yu save em wanem samting?
Em i lukim olsem olgeta animal i gat poroman. I gat papa elefan na mama elefan, na papa laion na mama laion. Tasol Adam i no gat poroman. Olsem na Jehova i mekim na Adam i slip i dai tru, na em i kisim wanpela bun long banis bilong Adam. Jehova i yusim dispela bun long wokim meri bilong Adam.
Adam i amamas nogut tru! Na tingim bikpela amamas Iv i kisim long i stap long wanpela naispela ples olsem! Nau tupela inap kamapim ol pikinini na stap amamas wantaim.
Jehova i laik bai Adam na Iv i stap oltaim. Em i laik bai tupela i mekim olgeta hap bilong graun i kamap naispela tru wankain olsem gaden Iden. Yumi ken tingim bikpela amamas bilong Adam na Iv long mekim dispela wok! Sapos yu bin i stap wantaim tupela, bai yu amamas long wok wantaim ol na mekim graun i kamap naispela ples? Tasol bihain Adam na Iv i no amamas moa. Bilong wanem i olsem?
Song 83:18, NW; Kisim Bek 3:15, sta daunbilo; Stat 1:26-31; 2:7-25.
Ol askim
- Olsem wanem piksa long Stori 3 i narapela kain long piksa long Stori 2?
- Husat i wokim namba wan man? Wanem nem bilong dispela man?
- God i givim wanem wok long Adam?
- Bilong wanem God i mekim Adam i slip i dai tru?
- Adam na Iv inap i stap laip i go inap long wanem taim? Jehova i givim wanem wok long ol?
Sampela askim moa
- Ritim Song 83:18, “NW.”
Wanem nem bilong God? Em i holim wanem namba? (Jer. 16:21; Dan. 4:17)
- Ritim Stat 1:26-31.
God i wokim wanem gutpela samting tru long de namba 6? Olsem wanem dispela samting em i wokim i narapela kain long ol animal? (Stt. 1:26)
Jehova i redim wanem ol samting olsem kaikai bilong man na ol animal? (Stt. 1:30)
- Ritim Stat 2:7-25.
Wanem ol samting i insait long wok bilong Adam long givim nem long ol animal? (Stt. 2:19)
Olsem wanem tok bilong Stat 2:24 i helpim yumi long kliagut long tingting bilong Jehova long marit, pasin bilong lusim poroman, na katim marit? (Mt. 19:4-6, 9
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn